CELEX: 62022TN0055
Language: fi
Date: 2022-01-23 00:00:00
Title: Asia T-55/22: Kanne 23.1.2022 – Swords v. komissio ja ECDC

14.3.2022   
            
            
               FI
            
            
               Euroopan unionin virallinen lehti
            
            
               C 119/56
            
         
      Kanne 23.1.2022 – Swords v. komissio ja ECDC
      (Asia T-55/22)
      (2022/C 119/79)
      Oikeudenkäyntikieli: englanti
      
         Asianosaiset
      
      
         Kantaja: Patrick Swords (Dublin, Irlanti) (edustaja: asianajaja G. M. Byrne, Barrister-at-law)
      
         Vastaajat: Euroopan komissio ja Euroopan tautienehkäisy- ja valvontakeskus
      
         Vaatimukset
      
      Kantaja vaatii, että unionin yleinen tuomioistuin
      
                  —
               
               
                  kumoaa 24.11.2021 päivätyn ECDC:n riskinarvioinnin, 24.11.2021 päivätyn ECDC:n lausunnon, 26.11.2021 päivätyt ECDC:n uhka-arviot ja 15.12.2021 päivätyn ECDC:n riskinarvioinnin;
               
            
                  —
               
               
                  toteaa SEUT 277 artiklan nojalla, että komission 1.12.2021 antamaa tiedonantoa parlamentille, neuvostolle, Euroopan talous- ja sosiaalikomitealle ja alueiden komitealle sekä komission ja terveysturvakomitean 10.12.2021 esittämää koordinoitua lähestymistapaa ei sovelleta
               
            
                  —
               
               
                  velvoittaa vastaajat korvaamaan oikeudenkäyntikulut.
               
            
         Oikeudelliset perusteet ja pääasialliset perustelut
      
      Kanteensa tueksi kantaja vetoaa neljään kanneperusteeseen.
      
                  1)
               
               
                  Ensimmäinen kanneperuste, joka perustuu siihen, että ECDC ei ole noudattanut olennaisia menettelymääräyksiä, mukaan lukien sen sisäiset säännöt ja hyvän hallintotavan säännöstö. Kantajan mukaan ECDC ei ole ottanut huomioon yleisesti hyväksyttyä riskinarviointimenetelmää, se ei ole noudattanut asetettuja vaatimuksia mukaan lukien tieteellinen huippuosaaminen ja riippumattomuus, eikä se ole täyttänyt riidanalaisten toimien laatimista ja julkaisua koskevia oikeudellisia velvoitteitaan. Lisäksi kantaja väittää, että riidanalaiset riskinarviointiraportit ovat merkittävästi harhaanjohtavia ja pelkoa lietsovia, ja niiden vaikutukset ovat olleet ECDC:n ennakoitavissa ja väistämättömiä, kun otetaan huomioon se, että unionin toimielimet ja jäsenvaltiot ovat tukeutuneet kyseisiin raportteihin.
               
            
                  2)
               
               
                  Toinen kanneperuste, joka perustuu siihen, että ECDC on rikkonut perussopimuksia ja loukannut oikeusvaltioperiaatetta ja kantajan perusoikeuksia, kun ei ole noudattanut perussopimuksista johtuvia velvoitteitaan riidanalaisten toimien laatimisessa ja julkaisemisessa.
               
            
                  3)
               
               
                  Kolmas kanneperuste, joka perustuu siihen, että ECDC on riidanalaiset toimet laatiessaan ja julkaistessaan loukannut unionin oikeuden yleisiä periaatteita kuten suhteellisuusperiaatetta, oikeusvarmuuden periaatetta ja luottamuksensuojan periaatetta sekä loukannut kantajan perusoikeuksia.
               
            
                  4)
               
               
                  Neljäs kanneperuste, joka perustuu siihen, että ECDC on käyttänyt harkintavaltaansa väärin.
               
            
                  5)
               
               
                  Lisäksi kantaja esittää SEUT 277 artiklan nojalla väitteen siitä, että komission 1.12.2021 antamaa tiedonantoa parlamentille, neuvostolle, Euroopan talous- ja sosiaalikomitealle ja alueiden komitealle sekä komission ja terveysturvakomitean 10.12.2021 esittämää koordinoitua lähestymistapaa ei voida soveltaa. Kantajan mukaan edellä mainitut toimet on laadittu ja julkaistu ECDC:n riidanalaisten riskinarviointien perusteella, joten ne ovat lainvastaisia.